РЕЦЕНЗИЯ

на дисертацията на Боряна Георгиева Камова за получаване на образователната и научна степен „доктор“

„ДХАРМАСУТРА И ДХАРМАШАСТРА КНИЖНИНАТА ЗА ВРЪЗКАТА МЕЖДУ ПРОФЕСИОНАЛНА И СЪСЛОВНА ПРИНАДЛЕЖНОСТ В ДРЕВНА ИНДИЯ“

от проф. Иван Маразов, д.н.

Темата на дисертационния труд е не само *значима* в историята на една от най-големите страни на света, но и *актуална*, тъй като в известна степен тя покрива и съвременните реални социални отношения, които съхраняват традиционните устои. От чисто научна гледна точка тази тема не е специално изследвана в индологията.

Връзката между професионалната и варновата принадлежност е важна тема, тъй като пренася в реалната политическа практика идеологически и митологични императиви.

Материалът, върху който е построен трудът, са писмени извори от кръга на нормативната древноиндийска книжнина *Дхармасутра* и *Дхармашастра*. Целите на дисертацията са: изясняването в историческа динамика на тази релация, както и взаимната обусловеност на двата елемента. Разрешаването на тези задачи допълва знанието за спецификата и устоите на древноиндийската културна традиция.

*Структурата* на труда е съобразена както с целите на изследването, така и с характера на самия материал – обект на изследването.

В *Увода* се поставя проблемът за избора на темата и характеристиките на изследването.

*Първа глава* е посветена на разкриване на релацията варна-професия. Екскурсът в произхода и историята на индийската традиционна социална система е необходим, тъй като тя е базата за допуск до професионалния избор. Авторката правилно посочва, че въпреки „традиционния“ характер на тази система, тя трябва да бъде разглеждана в нейната историческа динамика, като оспорва мнението за статичност, инертност и неизменяемост на индийските социални институции и механизми. Споделям настойчивото настояване за разлика между варна и каста и за произхода на последната от варните. Възникването на индийската традиционна социална система може да се изясни като се вземе предвид не един доминиращ фактор, а съчетанието на различни фактори, както и промените във времето. В четирите социални единици, въпреки промените, като се запазват актантните роли на всяка една от тях, се утвърждава идеята за порядъка, толкова важна в мита и социалната практика. Анализът на идеалната социална подредба в „Ригведа“ ни убеждава в това. Историческият подход, въприет в работата, позволява да се проследи влиянето на развитието на социалните отношения върху варновия модел.

В следващата част върху анализа на конкретен материал се изяснява връзката между варна и професионална ориентация. Престижът на занятието отговаря на позицията на варната. Самата сфера на труда, присъща за всяка варна, се разглежда като дълг, призвание, а не само като предписание. В древна Тракия аристокрацията смята за позорно да се занимава с трудови дейности, основни професионални маркери тук са войната и грабежът. Тази връзка, закрепена в религията, е поставена в контекста на представата за порядъка – дхарма, тъй като тя установява норма, т.е. стабилност на вселената и на обществената система в нейното историческо развитие. Правилно Камова се позовава на митичния прецедент с Вишну, спасил земята от водата – той служи за религиозно легитимиране на варновата система. Всяка варна има своя дхарма, т.е. свое участие в порядъка, което е предписано като неин дълг, което отговораря на представата, че всичко в света е единно и взаимосвързано, чрез което се постига равновесие във вселената и обществото. Варновият социален модел е йеарархичен, тъй като йерархията е начин да се установи порядък. Ето защо в много ритуали агоничният принцип е основен – чрез него се възстановява редът.

Самата варнова структура е разгледана в плана на брахманистката културна традиция, тъй като тя обозначава и е еталон за знанието, но и морала. Устойчивостта на този модел се дължи преди всичко на неговата обвързаност с основополагащи за индийската култура идеи и ценности. Ето защо авторката поставя социологическите реалности във връзка с културната традиция – не може да бъде и друго, тъй като в почитта към брахманите се утвърждава като висша обществена ценност познанието, достъпът до което се градира според принадлежността към дадена варна. Показателно е, че на трите първи варни на „дваждиродените“ е предписан дългът „да се учи“. Анализите на съвременното състояние на този въпрос потвърждават тази зависимост, която в новите услови определя и конкретния социален статус.

*Глава втора* анализира свидетелствата на писмените извори за връзката варна-професия. Това са всъщност предписания и практики, чрез които моделът на тази релация социално-исторически се осъществява. Тези нормативни документи съдействат за устойчивостта на модела в историческа перспектива. Естествено е нормите да бъдат пряко обвързани с религиозни правила и с понятието за дхарма. Самото отношение варна-професия винаги се поставя в по-широката система на право, религия, култура. В това убеждава анализът на „Законите на Ману“ и „Артхашастра“, които кодират варновата система. Разгледани хронологично, изворите показват промените в тълкуването на изследваната релация, наложени от измененията в социално-политическия живот. Ясни предписания за възможни професии, упражнявани от отделните варни, дава и „Гаутама дхармасутра“. В нея са закрепени чисто социалните аспекти на варновата йерарахия.

Обърнато е внимание на съотнасянето на социалния порядък, въплътен във варновата структура, с природните закономерности, което легитимира като „естествен“ обществения ред. Това е универсална черта на връзката религия – общество. Всяка варнова дхарма произтича от вселенската дхарма и е дълг на всеки да следва предписанията на „собствената дхарма“ като избира подходящите за всяка варна дейности/професии. Но има и обща за четирите варни дхарма: ненасилие, отрицание на кражбата и потискане на породните от сетивата желания. Така различията не противоречат на единството.

Отделните текстове са разгледани в хронологичен порядък, което позовлява ясно да се изявят промените в релацията варна-професия, наложени от изменящите се исторически обстоятелства. Постепенно се разширява кръгът на възможните дейности, но също така строго се ограничават възможностите за нарушение на варновите рамки. Както смесените бракове могат да понижат или повишат варновия статус, така и престъпването на професионалните ограничения водят до подобен резултат. Тази тясна обвързваност на дейностите с брачните норми отново свидетелства за постоянната контекстуализация на варновата структура. Алиментарният код/диетата също подкрепя вътрешната йерархизация на социалния порядък като го поставят в зависимост от идеята за ритуална чистота.

Тази глава е важна в изследването, защото анализът на писмените текстове избистря както константните черти на релацията, така и промените, настъпили в нея с течение на времето.

*Трета глава* предлага критичен обзор на предишните изследвания върху релацията варна-професия. Това е необходимо преди да се пристъпи към изводите от анализа на изворите.

Произходът на варновата система често се търси в необходимостта да се обосноват и утвърдят отношенията между ариите и завареното население на полуострова. Но има достатъчно данни за наличие на подобна социална организация у индо-ариите, т.е. от времето на индоиранското единство, което дава основание на Ж. Дюмезил (отчасти и на Е. Бенвенист) за изграждане на теорията за тричастния идеологически модел на индо-европейците. Друга теория пряко свързва произхода на варните от разделението на труда. На пръв поглед това отговаря на реалната социална практика, но как бихме си обяснили поставянето начело на йерархията жреческото съсловие. Може би най-близо до истината за произхода на варновата система е теорията за йерархична структура, т.е. религиозната идея за космически обществен порядък, базирана на ритуалните функции на различните социални групи. По този начин не толкова социологическите и икономическите фактори са причина за произхода на варновата система, колкото религиозните представи. Близко до моето разбиране за съсловна йерархия е становището на Браян Смит варновият социален модел е конценртичен на по-обхватния варнов модел като универсална таксономична система, посредством която се класифицира, подрежда светът. Тази теория подсказва, че ариите са дошли в Индустан вече с оформена идея за дхарма.

Особено важен е прегледът на специалната терминология и тук е на място разглеждането на варната, джати и кастата не само в хронологичен или генетичен план, но и като принадлежащи на различни системи. Правилно е наблюдението, че в етимологията на думите, с които се обозначават отделните варни, могат да се открият черти на дейностите, с които те са свързани. Но, наистина, едва ли самите дейности са в основата на появята на варните и кастите. При това престижността на самите дейности не е в икономическата им изгодност, а в идеологическата им значимост в конструиранета на социалната йерархия – в „градираната наравнопоставеност“ на професиите в аксеологичен план. Дейността е само един от маркерите на варновата система. Защото „религиозното разпределение на труда“ зависи и от оценката на всяка дейност по скалата „чисто-нечисто“, ритуално ценно и неутрално, т.е. съобразно ценностната система.

В *четвърта глава* са направени теоретичните изводи от анализа на изворите и критичното използване на предишните изследвания. Избрани са четири критерия: релацията варна-професия: предписание, призвание, допустими отклонения от нормативността, съотносимостта на изследваната релация с други основополагащи варнови норми.

Наблегнато е върху превръщането на варнадхарма от религиозен и морален дълг в норма на гражданско поведение под влияние на променените социално-икономически условия.

Важен извод е тезата, че в релацията варна/занятие двата елемента взаимно се маркират в зависимост от времето и неговите изисквания: като варнов определител занятието започва да доминира в по-късните извори – за това свидителства преходът от препоръчителни към ограничителни предписания за извършваните дейности. Както винаги, Камова се стреми да улови модела не само в неговото функциониране като теория, но и в адаптацията му към новите социални реалности. Именно тази гъвкавост осигурява трайността на модела, а на вписваните в него нови задължения той придава престижност, тъй като моделът се представя като естествен, като паралелен на космическия първообраз. Категориите на свадхарма и каран въплъщават именно идеята за изначален, вроден дълг, който всеки трябва да реализира. В този аспект е интересно наблюдението за именуването, което трябва да отговаря на същността на всяка варна. Разбира се, най-склонни към промени в предписаните дейности са долните две касти, свързани най-тясно с икономиката. В този аспект е показателен анализът на социалната позиция на вайша шудра и на промените в нея.

Специфична черта на социо-културната картина на древна Индия е ролята на традицията. И това се отразява в усилията да се съхрани авторитетът на самата варнова система чрез различни адаптационни механизми, които я правят достатъчно гъвкава, за да реагира бързо и адекватно на социалните промени като нюансира своите норми. От друга страна, утвърждавайки висшата ценност на познанието, писанията укрепват престижа на Ведите и, разбира се, на брахманите, чиято каста е съдадена първа, а те самите поддържат порядъка и баланаса в света. По този начин, независимо от промените, традицията не се лишава от върховния авторитет.

Прави впечатление акцентирането върху постоянната синхронизация между природния и социалния космос, основана върху общия принцип/идеал на дхарма, на равновесието, на единството в разнообразието, на целостта и съставящите я елементи, в индийската мисъл.

Критерият „чистота“ е от особена важност за поддържането на варновата структура. Той се намесва и при определянето на допустимите дейности, присъщи за всяка една варна. И тъй като брахманите са учители в знанието, дори да са грешни, ще прекосят оттатък на всички пороци, а неговият огън ще стопи натрупаната карма. Именно този принцип води до разраяване на варните.

Камова правилно вижда в ападдхарма механизъм за синхронизиране на варновите предписания с предизвикателствата на реалния живот. Тя разглежда в историческа перспектива отклоненията от предписаните за всяка варна дейности, като втърдяването на сферата на недопустимите занятия нараства с времето до пълната им забрана и до заплахата да се изпадне от варната.

В дисертацията връзката занятие-варна е поставена в контекста на други основополагащи варнови норми. Тази съгласуваност между различните практики (именуване, следване на собствената дхарма, карман и т.н.) демонстрира вътрешната логика както на поведението, така и на участието на всяка варна в социалния процес и поддържането на ценностната система на индийското общество. Това позволява съхраняването на варновия модел през всякакви икономически и политически пертурбации. Анализът на изискванията пред брахмините показва как рестрикциите за упражняване на дадени дейности се отразяват върху безукорния престиж на тази варна, поради което тя е отграничена от останалите като морал, независимост и участие в сакрални дейности. Разкрита е социално-политическата обусловеност на постепенното разслояване на тази варна. От друга страна, престижът на едни или други занятия зависи от това към коя варна те са предписани.

Междуварновите отношения, изразяващи се в брачния и алиментарния код, са насочени към утвърждаване на йерархичната система, а нарушителите са длъжни да изпълняват само презрените от дваждиродените занятия. Самият факт за упражняване на непозволена дейност от дадена варна може да я свали до най-ниското варново ниво, което показва, че занятието е едно от основните средства за придържане към варновата норма. Вероятно, смесването на варните се смята за осъдително поради особено важната идея за чистота.

Ненасилието е изискване пред дваждиродените, с изключение на военните и царските функции. При тях насилието се сравнява с жертвоприношението, т.е. приема се като средство за поддържане на порядъка. В това може би се отразява и свойственото за индоевропейската идеология отъждествяване между воина и престъпника/изгоя, както ипредставянето на царя като нарушител на общите норми.

Според Камова кастата произлиза от разрояването на социалните групи във варновата йерархия и оформянето на нови както вътре, така и извън варните. И в този процес връзката варна-занятие играе значителна роля.

От особен интерес е слечат с варновата принадлежност и престижност на лекарската професия. Постепенно тя издига своя социален авторитет въз основа на специалното знание и това е очевидно от етимологичното свързване между вайдя и видя. Отново допускът до висше знание е основание за социален престиж.

*Заключението* обобщава резултатите и изводите от проведения анализ на писмените извори и потвърждава значимостта на разработваната тема в индологията.

*Качества* на дисертационния труд на Б. Камова:

* Добро познаване на книжнината, която е обект на изследване
* Задълбочено критическо отношение към предишната литература
* Библиографията включва основните изследвания по темата на английски, руски и български. Прегледът на литературата, направен в трета глава, показва добро познаване на различните теории и становища.
* Постоянно анализът се провежда в историческа перспектива
* Именно динамиката на историческите и социално-политическите процеси повлиява конкретната реализация на изследваната релация. Тезата е аргументирано развита в предлагания труд.
* Изводът за повишаване устойчивостта на социалния модел чрез адаптация на релацията варна-професия към променящите се социално-политически условия е убедително подкрепен с доказателства, почерпени от самите извори
* Изтъкнати са традиционните митологично-идеологически основи на изследваната релация в съответствие с принципа на дхарма.
* Прави впечатление професионализмът на Б. Камова, изразил се както в доброто владеене на езика, така и в тънките съпоставки, които тя прави в конкретните си анализи на писмените свидетелства.
* Не останах с ясно впечатление относно позицията на дисертантката по отношение на триделния идеологически модел на индоевропейците, предложен от Ж. Дюмезил
* Трудно е еднозначно да се определи характерът на предложената дисертация. Аз съм склонен да я възприема не само като социологическа, но и като по същество културологична. Постоянното обръщане към религията и мита като средства за легитимация на съществуващия ред, ни убеждава, че социалната варнова структура в древна Индия е сама по себе си един културен модел.

*Приносите* на предлагания дисертационен труд, описани в автореферата, не подлежат на съмнение.

*Публикациите* и участията в национални и международни конференции по темата на дисертационния труд са доказателство за сериозна и задълбочена работа, резултатите от която са споделени с научната общност.

За мен дисертацията на Б. Камова е пореден успех на Катедрата по индология, който доказва, че тук са събрани сериозни и себеотдадени учени.

Позволявам си убедено да предложа на уважаваното жури да присъди с висока оценка образователната и научна степен „доктор“ на Боряна Камова за дисертационния труд „Дхармасутра и Дхармашастра книжнината за връзката между професионална и съсловна принадлежност в Древна Индия“.

5 март 2019 С уважение:

София (проф. Иван Маразов, д.н.)